Psidium guineense

Ti ***Psidium guineense*** ket ti sebbangan ti bayabas. Dagiti kadawyan a nagan ket mairaman ti **Brazilian guava**, **Castilian guava**, **sour guava**, **Guinea guava** (Pagsasao nga Ingles), ***Goyavier du Brésil*** (Pagsasao a Pranses), ***brasiliaanse koejawel*** (Afrikaans), ***Stachelbeerguave*** (Pagsasao nga Aleman), ***chobo***, ***diondan*** (Bolivia), ***guayabillo de tierra fria*** (El Salvador), ***araçá do campo***, ***aracahy*** (Brasil), ***guayaba brava***, ***sacha guayaba*** (Peru), ***allpa guayaba*** (Ecuador), ***guayaba agria*** (Venezuela, Mehiko), ***guayaba acida***, ***chamach***, ***pichippul*** (Guatemala), ***cas extranjero*** (Costa Rica), ken ***guayabita de sabana*** (Panama).

## Pannakaiwarwaras ken habitat
Daytoy a mula ket patneng iti Kaamerikaan, ti masna a sakupna ket gumay-at manipud iti Mehiko aginggana iti Arhentina, ken mairaman dagiti parte ti Karibe. Daytoy ket adun a naipayammo iti ruar daytoy a sakup, ken naimuyongan daytoy kadagiti sabali a lugar. Daytoy ket naturalisado kadagiti parte ti India.

Kasayaatan nga agtubo ti mula kadagiti nainit a lugar nga addaan iti nadam-eg, nalames a dagdaga, ngem makapanuynoy iti nalawa a sakup dagiti kasasaad ken mabalin nga agtubo kadagiti nadisturbo a lugar ken kadagiti dakes a daga. Daytoy ket saan a makapanuynoy kadagiti naapgad wenno nalayus a sub-estrata. Kadawyan daytoy kadagiti lugar ti aplaya iti Brasil.

## Deskripsion
Daytoy a mula ket mabalin a bassit a mula iti 1 aginggana iti 3 a metro iti katayag a kayo a makaabot iti 7 a metro. Ti ukis ti kayo ken bulong ket maramaris-dapo. Dagiti bulong ket aginggana iti 14 a sentimetro iti kaatiddog ken 8 a sentimetro iti kaakaba Ti nasikkil, arinduyog-sukog a bulbulong ket sagpaminsan a rimmagadi dagiti igid. Ti babana ket glandular unay ken naabbongan iti napusasaw wenno maralabbasit a dutdot. Agtubo dagiti sabong kadagiti axil ti bulong, bugbugtong wenno kadagiti rimpuok aginggana iti 3. Ti sabong ket addaan iti puraw a korola ken dagiti adu nga estambre. Daytoy ket nabanglo. Natangken ti bunga, nagtimbukel, ken aginggana iti 2.5 a sentimetro iti kaakaba. Daytoy ket addaan iti duyaw nga ukis, duyaw nga akinruar a lasag ken marapuraw nga akin-uneg a lasag nga aglaon kadagiti adu a bukel.

## Bunga
Makunkuna a ti lasag ti bunga ket naalsem bassit, agnanam a kas strawberry. Daytoy ket nakunkuna pay a napait. Dagiti nadumaduma a karuay ket addaan dagiti nadumaduma a nanam, ken sumagmamano ket nasam-it no makan a naata. Nasayaatda a maaramid kadagiti preserba ti prutas.

Daytoy a sebbangan ket nailaoken iti kabagianna, ti kadawyan a bayabas. Dagiti pagresultaan a bunga ket bassit, ngem adu.

## Dadduma nga usar
Natibker ti kayona ken mabalin a mausar a tabla ken panagaramid kadagiti nalagda a banag a kas dagiti putan ti ramramit. Ti ukis ti kayo ket addaan iti tannin ken mabalin a mausar a panagkurti iti lalat.

ADda dagiti bassit nga usar a pangngagas ti mula. Dagiti yaon ti ukis ti kayo ken dagiti ramut ket maus-usar a pangngagas ti buris iti Brasil. Dagiti yaon dagiti bulong ket maus-usar nga agas iti panateng iti Costa Rica. Dagiti panagadal it ilaboratorio ket mangipakita a dagiti yaon ket addaan iti aktibidad a pangkontra iti methicillin-resistant ''Staphylococcus aureus'', a naipangpangruna no maitipon kadagiti antibiotiko. Dagiti flavonoide a nailasin iti mula ket mairaman ti quercetin, avicularin, ken guaijaverin.

## Ekolohia
Ti mula ket mangisangaili iti mistletoe *[[Psittacanthus angustifolius]]*.

## Dagiti nagibasaran